CELEX: 32015R0917
Language: mt
Date: 2015-06-15 00:00:00
Title: Regolament ta' Implimentazzjoni tal-Kummissjoni (UE) 2015/917 tal-15 ta' Ġunju 2015 li jemenda l-Anness I tar-Regolament (UE) Nru 206/2010 li jistabbilixxi listi ta' pajjiżi terzi, territorji jew partijiet minnhom li huma awtorizzati jdaħħlu annimali partikulari u ċertu laħam frisk fl-Unjoni Ewropea u r-rekwiżiti relatati maċ-ċertifikazzjoni veterinarja rigward il-Bangladesh (Test b'rilevanza għaż-ŻEE)

16.6.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 149/11
               
            REGOLAMENT TA' IMPLIMENTAZZJONI TAL-KUMMISSJONI (UE) 2015/917
      tal-15 ta' Ġunju 2015
      li jemenda l-Anness I tar-Regolament (UE) Nru 206/2010 li jistabbilixxi listi ta' pajjiżi terzi, territorji jew partijiet minnhom li huma awtorizzati jdaħħlu annimali partikulari u ċertu laħam frisk fl-Unjoni Ewropea u r-rekwiżiti relatati maċ-ċertifikazzjoni veterinarja rigward il-Bangladesh
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 2004/68/KE tas-26 ta' April 2004 li tistabbilixxi r-regoli tas-saħħa tal-annimali għall-importazzjoni lejn u t-transitu matul il-Komunità għal ċerti annimali ungulati ħajjin, u temenda d-Direttivi 90/426/KEE u 92/65/KEE u tħassar id-Direttiva 72/462/KEE (1), u b'mod partikolari l-ewwel u t-tieni sottoparagrafu tal-Artikolu 3(1) tagħha,
      Billi:
      
                  (1)
               
               
                  Id-Direttiva 2004/68/KE tistabbilixxi, fost affarijiet oħra, ir-rekwiżiti tas-saħħa tal-annimali għall-importazzjoni lejn l-Unjoni u t-tranżitu fiha ta' annimali ungulati ħajjin. Skont dawk ir-rekwiżiti, l-importazzjoni ta' ungulati ħajjin fl-Unjoni u t-tranżitu fiha għandhom jiġu awtorizzati biss mill-pajjiżi terzi li huma elenkati f'lista mfassla mill-Kummissjoni.
               
            
                  (2)
               
               
                  Ir-Regolament tal-Kummissjoni (UE) Nru 206/2010 (2) jistabbilixxi, fost affarijiet oħra, il-kundizzjonijiet għall-introduzzjoni fl-Unjoni ta' konsenji ta' ungulati ħajjin li jkunu mibgħuta minn korp, istituzzjoni jew ċentru approvat u li jkunu ddestinati għalihom, li għandhom ikunu awtorizzati mill-Istat Membru ta' destinazzjoni rispettiv. L-Artikolu 3a(1)(b) ta' dan ir-Regolament jistipula l-listi ta' pajjiżi terzi, territorji jew partijiet minnhom minn fejn jistgħu jiddaħħlu fl-Unjoni l-konsenji ta' dawn l-annimali.
               
            
                  (3)
               
               
                  Ir-Regolament (UE) Nru 206/2010 jipprevedi l-awtorizzazzjoni mill-Istati Membri tal-introduzzjoni fit-territorju tagħhom ta' dawn it-tipi ta' konsenji dejjem jekk l-Istati Membri kkonċernati jkunu għamlu valutazzjoni tar-riskju għas-saħħa tal-annimali rrappreżentati f'kull konsenja u l-pajjiż terz ikun elenkat f'waħda mil-listi msemmijin fl-Artikolu 3a(1)(b).
               
            
                  (4)
               
               
                  Ċipru għarraf lill-Kummissjoni u lill-Istati Membri l-oħra fil-Kumitat Permanenti dwar il-Pjanti, l-Annimali, l-Ikel u l-Għalf, li jixtieq jagħti awtorizzazzjoni għall-introduzzjoni ta' konsenja waħda ta' ungulati ħajjin tas-sottospeċi Elephas mingħand korp, istituzzjoni jew ċentru approvat fil-Bangladesh għal għand korp, istituzzjoni jew ċentru approvati f'Ċipru.
               
            
                  (5)
               
               
                  Ċipru għamel valutazzjoni tar-riskju għas-saħħa tal-annimali li tista' toffri din il-konsenja speċifika, u barra minn hekk għamel valutazzjoni tal-konformità tal-korp, taċ-ċentru jew tal-istituzzjoni tal-Bangladesh mal-kundizzjonijiet stipulati fl-Artikolu 3c(2) tar-Regolament (UE) Nru 206/2010, li taw riżultati tajbin.
               
            
                  (6)
               
               
                  Billi l-Bangladesh ma kien elenkat fl-ebda waħda mil-listi msemmijin fl-Artikolu 3a(1)(b) tar-Regolament (UE) Nru 206/2010 bħala pajjiż terz li minnu jistgħu jiddaħħlu fl-Unjoni l-konsenji ta' dawk l-annimali, Ċipru talab li l-Bangladesh jiżdied mal-lista ta' pajjiżi terzi, territorji jew partijiet minnhom stabbilita fil-Parti 1 tal-Anness I tar-Regolament (UE) Nru 206/2010, biex ikunu jistgħu jiddaħħlu ungulati ħajjin tas-sottospeċi Elephas mingħand korp, istituzzjoni jew ċentru approvat fil-Bangladesh għal għand korp, istituzzjoni jew ċentru approvat f'Ċipru.
               
            
                  (7)
               
               
                  Minħabba s-sitwazzjoni tas-saħħa tal-annimali fil-Bangladesh u l-valutazzjoni tar-riskji għas-saħħa tal-annimali marbutin mal-konsenja speċifika u l-konformità tal-korp, l-istituzzjoni jew iċ-ċentru approvat mal-kundizzjonijiet tal-Unjoni, l-awtorizzazzjoni għandha tapplika biss għal parti mit-territorju tal-Bangladesh.
               
            
                  (8)
               
               
                  Għaldaqstant jixraq li l-lista ta' pajjiżi terzi, ta' territorji jew partijiet minnhom stabbilita fil-Parti 1 tal-Anness I tar-Regolament (UE) Nru 206/2010 tiġi emendata u jiżdied magħha l-Bangladesh għal perjodu limitat taż-żmien, biex tkun awtorizzata biss l-introduzzjoni ta' ungulati ħajjin tas-sottospeċi Elephas mingħand korp, istituzzjoni jew ċentru approvat fil-Bangladesh għal għand korp, istituzzjoni jew ċentru approvat f'Ċipru.
               
            
                  (9)
               
               
                  Il-Parti 1 tal-Anness I tar-Regolament (UE) Nru 206/2010 għandha tiġi emendata skont dan.
               
            
                  (10)
               
               
                  Billi t-talba ta' Ċipru tikkonċerna konsenja speċifika waħda, l-awtorizzazzjoni għandha tingħata għal-perjodu limitat taż-żmien biss, kemm titħalla ssir din l-introduzzjoni partikolari ta' ungulati ħajjin tas-sottospeċi Elephas f'Ċipru biss.
               
            
                  (11)
               
               
                  Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DAN IR-REGOLAMENT:
      Artikolu 1
      Fil-Parti 1 tal-Anness I tar-Regolament (UE) Nru 206/2010, qed tiddaħħal l-annotazzjoni li ġejja dwar il-Bangladesh qabel l-annotazzjoni dwar il-Kanada:
      
         
                     “BD — Il-Bangladesh (******)
                     
                  
                  
                     BD-0
                  
                  
                     Iż-żona taċ-‘Chittagong Safari Park’
                  
                  
                     TRE-A (*******)
                     
                  
                  
                      
                  
                  
                      
                  
               
      Artikolu 2
      Dan ir-Regolament jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      Għandu jibqa' japplika sas-17 ta' Awwissu 2015.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-15 ta' Ġunju 2015.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 139, 30.4.2004, p. 321.
      
         (2)  Ir-Regolament tal-Kummissjoni (UE) Nru 206/2010 tat-12 ta' Marzu 2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
      
         (******)  Din l-annotazzjoni tibqa' tapplika sas-17 ta' Awwissu 2015.
      
         (*******)  B'mod esklussiv għall-ungulati ħajjin tas-sottospeċi Elephas li jkunu ġejjin mingħand korp, istituzzjoni jew ċentru approvat fil-Bangladesh għal għand korp, istituzzjoni jew ċentru approvat f'Ċipru.”